שון מרפי העפיל לרבע גמר המאסטרס 

"הקוסם" הבטיח את מקומו בין שמונת האחרונים בטורניר היוקרתי אחרי שניצח 3:6 את גארי ווילסון. 

בפתיחת המשחק, נראה היה שמרפי צועד אל עבר ניצחון קל כשברח ל 0:4. ווילסון שנמצא בתקופה לא טובה בקריירה, לא ויתר וצימק ל-4:3 עם ברייקים של 101 ו-92 נקודות.

לווילסון אף הייתה הזדמנות להשוות ל-4:4, אבל הוא החטיא אדום קל ומרפי העניש עם סנצ'רי, 103 נקודות. טעות נוספת של ווילסון במשחקון הבא אפשרה למרפי להשלים ניצחון. 

מרפי: "זה היה משחק של מומנטום. ידעתי שיש לי את יתרון הניסיון באולם הזה וניסיתי להשתמש בו בארבעת המשחקונים הראשונים. ציפיתי מגארי לחזור. כשהוא צימק ל-4:3 זו לא הייתה אזעקה אדומה מבחינתי, אלא אזעקה צהובה".

מרפי התייחס גם למשחק שמחכה לו ברבע הגמר מול ניל רוברטסון: "שנינו הפכנו למקצוענים ב-1998 ויש לי כבוד עצום כלפיו. אני מקווה להביא את המשחק הטוב שלי. אי אפשר להתייחס לרוברטסון כאל וויילד קארד, הוא זכה בטורניר הזה כבר פעמיים".

ווילסון ששיחק לראשונה במאסטרס לעיני קהל (ההופעה הקודמת שלו הייתה בעונת הקורונה) נשמע מתוסכל מאוד בסיום: "לא הצלחתי ליהנות מהאירוע כי הייתי מתוסכל מהאופן שבו שיחקתי. אני מתמודד עם זה כבר תקופה ונראה שזה רק הולך ונהיה גרוע יותר".

ומה מצפה לנו היום במאסטרס?
15:00 - ג'אד טראמפ - בארי הוקינס: משחק מעניין בין השחקן הטוב בעולם כיום ליריב קשה לפיצוח. השניים כבר נפגשו השנה בגמר טריפל קראון כשטראמפ ניצח 8:10 באליפות בריטניה. 

21:00 - מארק סלבי - אלי קארטר: אני ממליץ לכולכם לישון שנ"צ היום כי זה משחק שעשוי להסתיים מאוחר מאוד. מפגש ישיר בין שני שחקנים מתודיים ועיקשים מאוד. תהיו בטוחים שהם יילחמו בכל פריים ופריים עד הכדור האחרון.